Зямныя лекары
*Кастусь Жук*

На Зямлі

Багата спраў

(Кожны ведае вучоны!)

У падлескаў і дубраў,

У бароў вечназялёных.

Лекары яны для нас,

Для зямных абшараў, нетраў:

Ачышчаюць пра запас

Глебу, бруднае паветра.

У лясоў такі закон:

Памагаць людскому роду,

Каб гусцеў, чысцеў азон,

Стала болей кіслароду.

Мы ж —

Не ўсе да іх з дабром:

Высякаем іх і нішчым;

Стала ў птушак

Пад крылом

Болей лядаў, папялішчаў.

Хто ж пасадзіць новы лес

Ці хаця б адну лясіну?

Цяжка дыхае прагрэс

Нам у спіну, лесу ў спіну…